Muňko, Dušan, poslanec NR SR (2010-09-09):
A ten má 30 dodatkov. Druhá vec. By som vás chcel upozorniť, že treba, páni poslanci, pozerať sa na Sociálnu poisťovňu úplne ináč. A iný pohľad mám aj ja po tých dvoch rokoch, kedy som bol v Sociálnej poisťovni. Sociálna poisťovňa je jedna veľká banka. Keď zoberiete priemerné mzdy v Sociálnej poisťovni, sú na úrovni 680 eur. Čiže nemôžete čakať ani kvalitu od ľudí, ktorí majú dvadsaťtisíc korún, hlavne pri výbere poistného, ale aj pri dôchodkoch. Druhá záležitosť. Vytýkali ste mi, že sme neprepúšťali ľudí. Ľudí sa nedá prepúšťať, keď len počet dôchodkov tento rok vzrastie, pretože idú silné ročníky, o zhruba dvanásťtisíc až devätnásťtisíc, tých ľudí, ktorí pôjdu tento rok do dôchodku, ako to bolo v predchádzajúcom roku. A ďalší ročník je takisto silný. Tieto ročníky povojnové sú veľmi silné. Druhá vec, je tu pani riaditeľka Bálintová, môže na to reagovať, pracovníci majú na dôchodkovej sekcii 40 prípadov denne vyriešiť. Keď ich nevyriešia, tak ich robia v nadčasoch alebo chodia soboty, nedele do práce. Hovoríme o výpočtovej technike. Za celú dobu som nepodpísal novú zmluvu. A podpisoval som len dodatky, ktoré sú tam. Ja sa teraz nechcem ospravedlňovať. Ale stav v Sociálnej poisťovni je taký, že sú tam niekde osemročné, niekde desaťročné počítače. Sociálna poisťovňa si môže dovoliť len to, čo jej dovolí správny fond. My sme mali v správnom fonde 3,5 % nastavených. Teraz je to 2,9 %. A za minulý rok sme ušetrili na správnom fonde, pretože sme nerobili skoro žiadne obstarávanie ani výstavbu, zhruba 33 mil. eur. V Sociálnej poisťovni je hŕba problémov, jednak tým, že tá administratíva sa zvyšuje. Druhá záležitosť je, že v roku 2004 bolo do Sociálnej poisťovne presunutých zhruba z úradu práce 12 mld. pohľadávok, ktoré mala Sociálna poisťovňa vymáhať. Do roku 2008, pokiaľ som tam nedošiel, sa s tými pohľadávkami nič nerobilo. Tie pohľadávky ostali tak, ako boli, niektoré premlčané, niektoré prekludované. Čiže tam takisto treba prijať legislatívu. Ale, hovorím, to je všetko v tých materiáloch, ktoré som dal. Ja tu nechcem hovoriť len o problémoch, treba ale skutočne sa zamyslieť, že pokiaľ nenastavíme dôchodkový systém tak, ako by mal byť, a pokiaľ sa nevyrovnáme s 2. pilierom, pretože nie je možné, aby z malého Slovenska bolo 1,3 mil. ľudí v 2. pilieri, z toho 400 000 neodvádza nič a ďalších 300 000 odvádza proste z minimálnej mzdy, čiže treba sa nad tými vecami skutočne zamyslieť a prehodnotiť túto celú situáciu, pokiaľ túto legislatívnu zmenu nespravíme, tak vás upozorňujem, že bude to mať dopad na verejné financie, či to bude v rokoch 2011, 2012. Čím skôr si k tejto veci sadneme, odborná komisia alebo tá, akú si vôbec zvolí podpredseda vlády a minister práce, sociálnych vecí, tým lepšie, ale treba jednoznačne sa vrátiť k veci. A netreba ho kritizovať ani za 2. pilier, ani za niektoré veci ďalšie, ktoré chce riešiť, pretože jednoducho tá situácia je tam neúnosná. To treba povedať otvorene. A to je len otázka. Mňa prekvapuje pán poslanec Kaník, keď hovorí, že treba sa zaoberať 1. pilierom. Keď ten zákon tu prebiehal, bolo nás tu možno 10 alebo 15 poslancov, keď bola rozprava. Vtedy sme upozorňovali, presne si pamätám, kto tu sedel, aký to bude mať celkový dopad na Sociálnu poisťovňu. Prešlo to, funguje to tak 4 roky, nehovoriac o tom, že všetky prepočty, ktoré vtedy boli robené, boli robené zle, len keď si to zoberiete, vidno, že do dôchodkového fondu sme doteraz dali 5,6 mld. eur navyše, ako to bolo proste nastavené v roku 2003. A do 2. piliera bolo odvedených doteraz 3,5 mld. eur. Takže treba sa vôbec zamyslieť, hovorím, nad celým tým, tak ako je to nastavené, a vrátiť sa k zákonu č. 461/2003 Z. z. Ďakujem za pozornosť.